Veszprém – Szeparé

cím: Veszprém – Miklós u. 8.

**Helyszín leírása**

A Fricska étteremlakáshoz tartozó elkülönített rész, mely az épület 550 éves malmában helyezkedik el. Szinte középkorias, letisztult hangulatot áraszt, az ide betérők magas színvonalú kiszolgálásra számíthatnak. Szépségét adja még elhelyezkedése is, hiszen a Séd partján található.

**Javasolt megközelítés**

**Távolsági, helyközi busszal érkezők**

Távolsági, vagy helyközi busszal érkezők számára ajánlott a helyszínt helyijáratos buszra szállva megközelíteni. (12 és 12A buszok.) Veszprémben ezek a járművek mind alacsony padlóval ellátottak.

Amennyiben a sétát választják, a Kossuth utca fele érdemes indulniuk. A buszról leszállva a Piac épülete mellett haladva érik el a rávezető aluljárót. A Kossuth utca aljához érve a Szabadság tér irányába tudnak továbbhaladni enyhén jobbra a lejtőn. A lámpás zebrához érve és azon átkelve ismét jobbra kell fordulni. Majd egy rövid egyenes szakasz után a Virág Benedek utcánál balra fordulva és azon végighaladva az Anna kápolnánál már a Jókai Mór utcára érnek. Innen egyenes út vezet a Patak térig (körülbelül 500m). A térre érve az útvonal megegyezik a helyijáratos busszal való megközelítés módjával.

**Helyijáratos busszal érkezők**

A helyszínt a Patak téri buszmegálló felől a legegyszerűbb megközelíteni, innen körülbelül 5 percnyi távolságra található. A Gizella Hotel felé indulva a járda biztonságos. Az épülethez érve jobbra kanyarodva (a parkolója felé) érdemes tovább haladni. (Aszfaltozott járdán.) A parkoló végénél bal kéz felől egy híd fekszik a Séd patak felett. A híd előtt egy rövid murvás szakasz található, illetve körülbelül 30cm-es útszegélygömbök a híd lábainál. Ideérve már kültéri burkolatlapokon tudnak közlekedni az útvonal utolsó szakaszán. Körülbelül 100 méter egyenes irányú séta után az épülethez érnek. Itt balra fordulva, kis köríven haladva már a bejárathoz vezető lépcsőt találják.

**A domborzati viszonyokat figyelembe véve a buszpályaudvartól való megközelítéskor a szakaszon ajánlott segítő személy jelenlétében közlekedni.**

**Az épület akadálymentessége**

Az épület nem akadálymentesített, a bejáratot lépcsőn lefelé haladva tudják a látogatók megközelíteni.

**Autóval érkezőknek**

A helyszín közelében nincsen kijelölt mozgássérült parkoló.